Cuneiform Tablet BIN 4 25 (NBC 1673)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na ša ki-ma a-šur-ma-lik pu-šu-ke-en ù ì-lí-áš-ra-ni qí-bi₄-ma um-ma ša-lim-a-ḫu-um-ma 8 GÚ AN.NA ku-nu-ki-a 32 TÚG.ḪI.A ŠÀ.BA 8 {TÚG}ku-ta-nu 4 ANŠE ṣa-al-mu 2 GÚ AN.NA li-wi-sú ù ANŠE a-ṣé-er a-šur-{d}UTU-ši ù ḫi-na-a šé-bi₄-lá a-ḫu-ú-a a-tù-nu AN.NA-ki ù ṣú-ba-tù-a lá i-na-dí a-na DAM.GÀR-ri-im ke-nim ša ki-ma qá-qí-dí-ku-nu a-na u₄-me dí-na DAM.GÀR-ar-ku-nu lu ke-en₆ ITU.KAM-am iš-té-en₆ ú šé-na lá tù-šé-qá-ra ù té-er-ta-ku-nu li-li-kam 10 ma-na URUDU li-pá-a ù ta-pá-ú-šu 10 ma-na KÙ.BABBAR šu-ḫa-bu-ra 9 ma-na a-šur-i-mì-tí 13 ma-na a-bu-um-DINGIR DUMU a-ba 6.5 ma-na a-mur-IŠTAR DUMU i-dí-sú-en₆ mì-ma KÙ.BABBAR a-nim u₄-mu-šu-nu ma-al-ú ṭup-pì-šu-nu am-ra-ma ša u₄-mu-šu-nu e-tí-qú-ni ṣí-ib-tám ša-áš-qí-lá a-ḫu-ú-a a-tù-nu KÙ.BABBAR ša-áš-qí-lá-ma i-na pá-nim-ma wa-ṣí-im ku-un-kà-nim-ma ì-lí-áš-ra-ni ù ku-da-ri-li ṭù-ur-da-nim a-na mì-nim iš-tí a-šur-ma-lik ku-da-ri-lí lá i-li-kam ki-ma ša a-ḫa-am i-na kà-ri-im lá i-šu ú ÌR e-ta-áp-ša-ni šu-ma iš-tí ì-lí-áš-ra-ni a-lá-kam lá i-mu-a i-na ša-ḫa-tí-šu i-zi-za-ma lu-kà-sí-a-šu-ma li-ir-de₈-a-šu